ખરેખર, એકબીજાથી વિરોધી એવી વાતો કરીને જ તમે તમારી જાતને વધુ દુઃખી બનાવી દીધી છે. તમે કહો છો કે અંતર પડી ગયું અને રોજ તમે અમને યાદ કરતા હતા! જ્યાં એકબીજાના નામનું સ્મરણ છે ત્યાં કદી અંતર પડતું જ નથી એ વાત તમે જ ભૂલી જાઓ છો! જે પળે તમે અમારું સ્મરણ કરો છો એ જ પળે અમારું સૂક્ષ્મ સ્વરૂપ તમારા અંતરમાં આવીને વસી જાય છે અને આમ છતાં પણ અમે તમારાથી દૂર ચાલ્યા ગયા છીએ એવું કહીને દુઃખ ઉત્પન્ન કરો છો. કારણ કે દેહનો જે આકાર તમે અમારો જોયો હતો એ જ સ્વરૂપની તમે ઝંખના કરો છો. તમે જ કહો છો કે દેહ નાશવંત છે. માટીમાંથી આવ્યા અને માટીમાં મળી જવાના છીએ. અમે માટીમાંથી આવ્યા અને માટીમાં મળી ગયા છીએ એ તમે જાણો છો તો પછી શા માટે તમારી સમક્ષ જે માટી પડી છે એમાં તમે અમારું દર્શન નથી કરતા? ફરી એ જ માટીમાંથી પ્રભાતનાં પુષ્પો સ્વરૂપે હું તમારી સમક્ષ રજૂ થયો છું. કહી દઉં છું કે મારા રૂપરંગ કે આકાર સાથે માયા ન બાંધતા, પણ જે સુવાસ લઈને હું આવ્યો છું એને જો અંતરમાં સંઘરશો તો પછી તમને ચારે બાજુ આ સૃષ્ટિ પુષ્પોથી ભરેલી જ દેખાશે!